pythainlp/thaigov-v2-corpus-22032023 huggingface dataset:
วันจันทร์ที่ 15 พฤศจิกายน 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยในพื้นที่ 11 จังหวัดประจำวันที่ 15 พฤศจิกายน 2564 เวลา 08.30 น.  สัญจรผ่านได้ 20 สายทางไม่สามารถสัญจรผ่านได้ 11 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 15 พฤศจิกายน 2564 เวลา 08.30 น. ว่ามีถนนทางหลวงชนบทที่ประสบอุทกภัยในพื้นที่ 11 จังหวัด รวม 31 สายทาง สัญจรผ่านได้ 20 สายทาง และไม่สามารถสัญจรผ่านได้ 11 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 15 พฤศจิกายน 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 10 จังหวัด ได้แก่ ชัยภูมิ สุรินทร์ บุรีรัมย์ มหาสารคาม ขอนแก่น ร้อยเอ็ด พระนครศรีอยุธยา สุพรรณบุรี นครปฐม และชุมพร รวม 31 สายทาง สามารถสัญจรผ่านได้ 20 สายทาง และไม่สามารถสัญจรผ่านได้ 11 สายทาง แบ่งเป็น น้ำท่วมสูง 10 สายทาง (10 แห่ง) ทางขาด โครงสร้างทางชำรุด กัดเซาะ 1 สายทาง (1 แห่ง) รายละเอียดดังนี้
1. สายทาง ชย.024 สะพานข้ามแม่น้ำชี ท่านกโง่ อำเภอคอนสวรรค์ จังหวัดชัยภูมิ เส้นทางขาด (ช่วง กม. ที่ 2+000 - 3+600)
2. สายทาง สร.021 ถนนเชิงลาดสะพานมิตรภาพสระขุด อำเภอชุมพลบุรี จังหวัดสุรินทร์ น้ำท่วมสูง 50 เซนติเมตร (ช่วง กม. ที่ 1+200 - 3+400)
3. สายทาง สร.022 สะพานมิตรภาพบะ - หนองเรือ อำเภอท่าตูม และชุมพลบุรี จังหวัดสุรินทร์ น้ำท่วมสูง 50 เซนติเมตร (ช่วง กม. ที่ 3+150 - 4+000)
4. สายทาง บร.018 สะพานชุมชนข้ามแม่น้ำมูล อำเภอสตึก จังหวัดบุรีรัมย์ น้ำท่วมสูง 40 เซนติเมตร (ช่วง กม. ที่ 1+250 - 1+725)
5. สายทาง รอ.033 ถนนเชิงลาดสะพานข้ามลำน้ำชี สะพานคุยโพธิ์ - หนองแก่ง อำเภอโพธิ์ชัย จังหวัดร้อยเอ็ด น้ำท่วมสูง 80 เซนติเมตร (ช่วง กม. ที่ 2+050 - 3+500)
6. สายทาง อย.5034 แยกทางหลวงชนบท อย.3006 (กม. ที่ 0+900) - บ้านดอนทอง อำเภอลาดบัวหลวง และเสนา จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 3+575 - 6+550)
7. สายทาง อย.3049 แยก ทล.340 (กม. ที่ 55+900) - บ้านบางตาเถร อำเภอลาดบัวหลวง จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 5+200 - 8+530)
8. สายทาง สพ.005 สะพานบางแม่หม้าย - บางเลน อำเภอบางปลาม้า จังหวัดสุพรรณบุรี น้ำท่วมสูง 50 เซนติเมตร (ช่วง กม. ที่ 0+100 - 0+800)
9. สายทาง นฐ.058 สะพานบางไผ่นารถข้ามแม่น้ำท่าจีน อำเภอบางเลน จังหวัดนครปฐม น้ำท่วมสูง 40 เซนติเมตร (กม. ที่ 0+300)
10. สายทาง ชพ.2010 แยก ทล.41 (กม. ที่ 16+981) - บ้านคลองชุม อำเภอเมือง และสวี จังหวัดชุมพร น้ำท่วมสูง 70 เซนติเมตร (ช่วง กม. ที่ 13+500 - 17+500)
11. สายทาง ชพ.2032 แยก ทล.41 (กม. ที่ 33+650) - บ้านในแหลม อำเภอสวี จังหวัดชุมพร น้ำท่วมสูง 100 เซนติเมตร (ช่วง กม. ที่ 0+000 - 1+250)
ทั้งนี้ ทช. ได้ดำเนินการติดตั้งป้ายเตือน ป้ายแนะนำเส้นทางเลี่ยงบริเวณสายทางที่ได้รับผลกระทบจากอุทกภัยเรียบร้อยแล้ว พร้อมทั้งได้จัดเจ้าหน้าที่ติดตามสถานการณ์อุทกภัยอย่างใกล้ชิด เพื่อเข้าช่วยเหลือประชาชนและฟื้นฟูสายทางที่ได้รับผลกระทบอย่างเร่งด่วน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม หากเกิดเหตุอุทกภัยบริเวณสายทางสามารถแจ้งเหตุได้ที่สายด่วนกรมทางหลวงชนบท โทร. 1146
วันศุกร์ที่ 1 กรกฎาคม 2565
ไอแบงก์ ร่วมพิธีอำนวยพรส่งผู้เดินทางไปประกอบพิธีฮัจญ์เที่ยวบินแรก ประจำปี 65 ณ สนามบินสุวรรณภูมิ
ธนาคารอิสลามแห่งประเทศไทย (ไอแบงก์) ร่วมพิธีส่งและอำนวยพรแก่ผู้เดินทางไปประกอบพิธีฮัจย์ ประจำปี 2565 ที่อาคารผู้โดยสารขาออก ท่าอากาศยานสุวรรณภูมิ
เมื่อวันที่ 1 กรกฎาคม 2565 เวลา 01.30 น. นายวุฒิชัย สุระรัตน์ชัย กรรมการและผู้จัดการ ธนาคารอิสลามแห่งประเทศไทย (ไอแบงก์) ร่วมพิธีส่งและอำนวยพรแก่ผู้เดินทางไปประกอบพิธีฮัจย์ ประจำปี 2565 ที่อาคารผู้โดยสารขาออก ท่าอากาศยานสุวรรณภูมิ การจัดพิธีในครั้งนี้ ได้รับเกียรติจาก นายสุทธิพงษ์ จุลเจริญ ปลัดกระทรวงมหาดไทย เป็นประธานในพิธี พร้อมด้วย HE.Essam Saleh H.Algetale อุปทูตราชอาณาจักรซาอุดีอาระเบีย ประจำประเทศไทย กล่าวอวยพรและแสดงความยินดี และอาจารย์อรุณ บุญชม ประธานคณะผู้ทรงคุณวุฒิจุฬาราชมนตรี ผู้แทนจุฬาราชมนตรี กล่าวอวยพรและนำขอดุอา กับผู้เดินทางประกอบพิธีฮัจญ์
การประกอบพิธีฮัจญ์ เป็นศาสนกิจอันสำคัญยิ่งของศาสนาอิสลาม ที่กำหนดให้ผู้ศรัทธาทั้งชายและหญิงผู้ที่มีความพร้อม ในด้านร่างกาย ทรัพย์สิน ต้องเดินทางไปประกอบพิธีฮัจญ์ ที่นครมักกะห์ ประเทศซาอุดิอาระเบีย อย่างน้อยหนึ่งครั้งในชีวิต ซึ่งปีนี้มีพี่น้องมุสลิมทั่วโลก มากกว่า 1,000,000 คน จาก 180 ประเทศร่วมพิธีฮัจญ์ ทางไอแบงก์ตระหนักถึงความสำคัญดังกล่าว ได้ร่วมให้การส่งเสริมสนับสนุน และอำนวยความสะดวกในการเดินทางไปประกอบพิธีฮัจย์เป็นประจำต่อเนื่องทุกปี โดยในปีนี้ไอแบงก์สนับสนุนอาหารว่างและน้ำดื่มให้กับผู้เดินทาง ณ จุดส่งท่าอากาศยานสุวรรณภูมิ ตลอดจนจัดเตรียมน้ำดื่ม ไอแบงก์ ณ ท่าอากาศยานนานาชาติหาดใหญ่ และท่าอากาศยานนราธิวาส อีกด้วย
วันพุธที่ 24 พฤศจิกายน 2564
ปลัดฯ กอบชัย เป็นประธานในพิธีเปิดการสัมมนาเชิงปฏิบัติการ เรื่อง “การขับเคลื่อนงานด้านมาตรฐานผลิตภัณฑ์ชุมชนในยุควิถีใหม่”
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในพิธีเปิดการสัมมนาเชิงปฏิบัติการ เรื่อง การขับเคลื่อนงานด้านมาตรฐานผลิตภัณฑ์ชุมชนในยุควิถีใหม่ ประจำปีงบประมาณ พ.ศ.2564
ปลัดฯ กอบชัย เป็นประธานในพิธีเปิดการสัมมนาเชิงปฏิบัติการ เรื่อง “การขับเคลื่อนงานด้านมาตรฐานผลิตภัณฑ์ชุมชนในยุควิถีใหม่”
วันนี้ (24 พฤศจิกายน 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในพิธีเปิดการสัมมนาเชิงปฏิบัติการ เรื่อง การขับเคลื่อนงานด้านมาตรฐานผลิตภัณฑ์ชุมชนในยุควิถีใหม่ ประจำปีงบประมาณ พ.ศ.2564 ซึ่ง สำนักงานมาตรฐานผลิตภัณฑ์อุตสาหกรรมจัดขึ้น ในระหว่างวันที่ 24-26 พฤศจิกายน 2564 ผ่านช่องทางอิเล็กทรอนิกส์ระบบ ZOOM เพื่อสร้างความรู้และความเข้าใจเกี่ยวกับแนวนโยบาย เป้าหมาย และทิศทางการดำเนินงานมาตรฐานผลิตภัณฑ์ชุมชน (มผช.) แก่หน่วยรับรองมาตรฐานผลิตภัณฑ์ชุมชนจังหวัด (สำนักงานอุตสาหกรรมจังหวัด 76 จังหวัด) และเจ้าหน้าที่ผู้ปฏิบัติงานที่เกี่ยวข้อง ให้มีการปฏิบัติงานเป็นไปในในทิศทางเดียวกัน ตลอดจนเสริมสร้างทักษะความรู้ทางวิชาการ แนวความคิดในการผลักดันผู้ผลิตชุมชนสู่การพัฒนาคุณภาพผลิตภัณฑ์ชุมชน และเพิ่มมูลค่าให้กับสินค้าชุมชน โดยได้รับเกียรติจาก นายสมชาย หาญหิรัญ สมาชิกวุฒิสภา ร่วมเป็นวิทยากร และ นายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม เป็นผู้กล่าวรายงาน โดยมีผู้บริหารสำนักงานมาตรฐานผลิตภัณฑ์อุตสาหกรรม เข้าร่วมเป็นเกียรติ และอุตสาหกรรมจังหวัด 76 จังหวัด เข้าร่วมการสัมมนาผ่านระบบ ZOOM ณ ห้องประชุม 1 ชั้น 2 สำนักงานปลัดกระทรวงอุตสาหกรรม
วันศุกร์ที่ 20 พฤษภาคม 2565
ดีอีเอส ชูแผนงานด้านการพัฒนาดิจิทัลสำคัญของไทย ในเวที APAC Digital Innovation Congress ณ ประเทศสิงค์โปร์
ดีอีเอส ชูแผนงานด้านการพัฒนาดิจิทัลสำคัญของไทย ในเวที APAC Digital Innovation Congress ณ ประเทศสิงค์โปร์
เมื่อวันที่ 19 พฤษภาคม 2565 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอีเอส) ได้เข้าร่วมงานประชุม Huawei APAC Digital Innovation Congress และได้กล่าวปาฐกถาหัวข้อ How Thailand paves the way towards digitalization in the digital future โดยได้นำเสนอนโยบายและแผนงานของไทยในการพัฒนาด้านดิจิทัล และผลการดำเนินงานโครงการสำคัญๆ ของรัฐบาลไทย ไม่ว่าจะเป็นการพัฒนาโครงสร้างพื้นฐานทางดิจิทัล เช่น โครงข่ายอินเทอร์เน็ตความเร็วสูงครอบคลุมทั่วประเทศ และการจัดให้มีคลาวด์กลางภาครัฐ การออกกฎหมาย กฎระเบียบและมาตรฐานต่างๆ เพื่อสร้างความเชื่อมั่นและความปลอดภัยในการใช้งานเทคโนโลยีดิจิทัล ตลอดจนการประยุกต์ใช้ดิจิทัลเพื่อรับมือกับการแพร่ระบาดของโรคโควิด-19 ของรัฐบาลไทย
โดยการประชุมครั้งนี้ จัดขึ้นที่ประเทศสิงคโปร์ ระหว่างวันที่ 19-20 พ.ค.65 ซึ่งมีผู้แทนระดับสูงจากภาครัฐของประเทศต่างๆ ที่เข้าร่วมงาน ได้แสดงความชื่นชมต่อแนวทางและผลงานการพัฒนาดิจิทัลของรัฐบาลไทย และสนใจที่จะนำไปปรับใช้ในประเทศของตน
สำหรับงานประชุม Huawei APAC Digital Innovation Congress จัดโดยหัวเว่ยร่วมกับมูลนิธิอาเซียน (ASEAN Foundation) โดยมีหน่วยงานภาครัฐ ผู้เชี่ยวชาญ นักวิจัย พันธมิตรธุรกิจและนักวิเคราะห์เข้าร่วมงานกว่า 1,500 คน จากกว่า 10 ประเทศในภูมิภาคเอเชียแปซิฟิก นับเป็นการเปิดพื้นที่สำหรับผู้แทนจากหน่วยงานทั้งภาครัฐและเอกชน ในการแลกเปลี่ยนแนวนโยบายและประสบการณ์การดำเนินงานด้านการนำเทคโนโลยีดิจิทัล มาใช้ประโยชน์ในการพัฒนาเศรษฐกิจและสังคม
*************************
วันพุธที่ 15 มิถุนายน 2565
“พาณิชย์” แจง Walmart สหรัฐฯ ถอดกะทิไทยจากห้าง “ไม่เป็นความจริง” ยืนยัน! ไทยมีมาตรฐานการผลิต รับผิดชอบสิ่งแวดล้อม - สวัสดิภาพสัตว์
.....
กระทรวงพาณิชย์ เผยกรณีกระแสข่าวห้าง Walmart ของสหรัฐฯ ถอดสินค้ากะทิของไทยออกจากชั้นวางจำหน่ายสินค้า หลังองค์กรพิทักษ์สัตว์ (PETA) กดดันถึงการใช้แรงงานลิงในอุตสาหกรรมผลิตกะทิสำเร็จรูป ว่าขณะนี้ Walmart ยังคงนำเข้าและจำหน่ายสินค้าจากไทย เพียงแต่อาจมีบางช่วงเวลาที่ไม่มีสินค้าบางชนิดวางจำหน่ายตามวงจรการขายที่จะมีการปรับให้สอดคล้องกับความต้องการของผู้บริโภคตามฤดูกาล
.
ที่ผ่านมา รัฐได้ร่วมกับสมาคมผู้ผลิตอาหารสำเร็จรูป ทำหนังสือชี้แจงให้ข้อมูลเกี่ยวกับวิธีการปลูกและเก็บมะพร้าว ซึ่งไม่ได้ใช้แรงงานลิงในอุตสาหกรรมส่งออกและสามารถตรวจสอบย้อนหลังได้ ส่วนลิงขึ้นมะพร้าวเป็นเพียงวิถีชีวิตของชุมชน รวมถึงได้ชี้แจงไปยัง PETA ว่า ผู้ผลิตกะทิสำเร็จรูปไทยมีมาตรฐานการผลิตที่ได้คุณภาพมาตรฐาน มีความรับผิดชอบต่อสิ่งแวดล้อม และไทยได้มีการออก พ.ร.บ.ป้องกันการทารุณกรรมและการจัดสวัสดิภาพสัตว์ พ.ศ.2557 พร้อมเร่งดำเนินการทำ No-monkey Farm list แล้ว
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 12 พฤษภาคม 2565
รองนายกรัฐมนตรี “อนุทิน” เตรียมนำคณะเข้าร่วมการประชุมรัฐมนตรีสาธารณสุขอาเซียน ที่อินโดนีเซีย 13-15 พ.ค. นี้ หารือความร่วมมือการสร้างระบบสาธารณสุขระดับภูมิภาค
รองนายกรัฐมนตรี “อนุทิน” เตรียมนำคณะเข้าร่วมการประชุมรัฐมนตรีสาธารณสุขอาเซียน ที่อินโดนีเซีย 13-15 พ.ค. นี้ หารือความร่วมมือการสร้างระบบสาธารณสุขระดับภูมิภาคและแนวทางเร่งฟื้นตัวจากผลกระทบโควิด-19
วันที่ 12 พ.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ระหว่างวันที่ 13-15 พ.ค. 2565 นายอนุทิน ชาญวีรกูล รองนายกรัฐมนตรีและรมว.สาธารณสุข มีกำหนดการนำคณะเข้าร่วมการประชุมรัฐมนตรีสาธารณสุขอาเซียน (ASEAN Health Ministers Meeting : AHMM) ครั้งที่ 15 ณ โรงแรมคอนราด บาหลี สาธารณรัฐอินโดนีเซีย
ทั้งนี้การประชุมจะประกอบไปด้วยการพบหารือทั้งในรูปแบบที่เป็นทางการ และไม่เป็นทางการ (Retreat) ซึ่งหัวข้อที่รัฐมนตรีสาธารณสุขอาเซียนจะหารือกันในครั้งนี้ จะได้มีการแลกเปลี่ยนข้อมูลสถานการณ์รวมถึงการบริหารจัดการต่อการแพร่ระบาดของโรคโควิด-19 ตลอดจนการดำเนินมาตรการด้านสาธารณสุขเพื่อฟื้นฟูเศรษฐกิจ สังคมในภูมิภาคภายหลังการแพร่ระบาด
น.ส.ไตรศุลี กล่าวว่า รัฐมนตรีสาธารณสุขอาเซียนจะมีการหารือถึงความคืบหน้าการจัดตั้งศูนย์อาเซียนด้านภาวะฉุกเฉินทางสาธารณสุขและโรคอุบัติใหม่ (ASEAN Centre for Public Health Emergencies and Emerging Diseases: ACPHEED) ตามแนวคิดของผู้นำอาเซียน จากการประชุมสุดยอดอาเซียน ครั้งที่ 37 เมื่อเดือน พ.ย. 2563 ซึ่งมี 3 ประเทศสมาชิกได้แก่ ไทย อินโดนีเซีย และเวียดนามเป็นผู้ขับเคลื่อนหลัก ซึ่งที่ผ่านมาได้มีการการประชุมระดับเจ้าหน้าที่อาวุโสด้านการพัฒนาสาธารณสุข (SOMHD) มาโดยต่อเนื่องและจะได้มีการรายงานความคืบหน้าในการประชุมครั้งนี้
รวมถึงการหารือเกี่ยวกับความคืบหน้าการจัดทำความตกลง ASEAN Travel Corridor Arrangement Framework ซึ่งเป็นกรอบความตกลงเพื่ออำนวยความสะดวกต่อการเดินทางระหว่างประเทศในภูมิภาคอาเซียนสำหรับการเดินทางที่จำเป็นของภาคราชการและนักธุรกิจในช่วงที่ยังมีการแพร่ระบาดของโควิด19
น.ส.ไตรศุลี กล่าวว่า ในโอกาสนี้รองนายกรัฐมนตรีและรมว.สาธารณสุข จะกล่าวถ้อยแถลงต่อที่ประชุมรัฐมนตรีสาธารณสุขอาเซียน ในหัวข้อ Building Regional Health System Resilience and Accelerating COVID-19 Recovery ซึ่งจะเป็นการแสดงมุมมองของประเทศไทยต่อการสร้างระบบสุขภาพในระดับภูมิภาคอาเซียน การเพิ่มความยืดหยุ่นในกฎระเบียบ มาตรการของประเทศต่าง ๆ เพื่อสนับสนุนการเร่งการฟื้นตัวของทุกประเทศจากผลกระทบของโควิด19
นอกจากการหารือระหว่างประเทศสมาชิกแล้ว รัฐมนตรีสาธารณสุขอาเซียนยังมีกำหนดการประชุมร่วมกับประเทศคู่เจรจา ได้แก่ การประชุมรัฐมนตรีสาธารณสุขอาเซียน บวก3 (จีน ญี่ปุ่น และสาธารณรัฐเกาหลี) และ การประชุมรัฐมนตรีสาธารณสุขอาเซียน-สหรัฐอเมริกาพร้อมกันนี้นายอนุทิน ยังมีกำหนดการหารือแบบทวิภาคีในประเด็นความร่วมมือด้านสาธารณสุขกับรัฐมนตรีสาธารณสุขสหรัฐอเมริกา และรัฐมนตรีสาธารณสุขสิงคโปร์
วันอาทิตย์ที่ 3 กรกฎาคม 2565
วธ.เปิดนิทรรศการ “นาถ” พึ่งฟ้าแผ่นดินสยาม ณ หอธรรมพระบารมี จังหวัดฉะเชิงเทรา
วธ.เปิดนิทรรศการ “นาถ” พึ่งฟ้าแผ่นดินสยาม ณ หอธรรมพระบารมี จังหวัดฉะเชิงเทรา
วันที่ ๒ กรกฎาคม ๒๕๖๕ เวลา ๑๐.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานเปิดงานนิทรรศการ “นาถ” พึ่งฟ้าแผ่นดินสยาม โดยมี พระอาจารย์สุรศักดิ์ จรณธัมโม วัดผาณิตารามและกรรมการมูลนิธิหอธรรมพระบารมี นางยุถิกา อิศรางกูร ณ อยุธยา รองปลัดกระทรวงวัฒนธรรม นายโกวิท ผกามาศ ผู้อำนวยการสำนักงานศิลปวัฒนธรรมร่วมสมัย นายณัฐพงษ์ สงวนจิตร รองผู้ว่าราชการจังหวัดฉะเชิงเทรา นางสาวลิปิการ์ กำลังชัย รองอธิบดีกรมส่งเสริมวัฒนธรรม ประธานสภาวัฒนธรรมจังหวัดฉะเชิงเทรา วัฒนธรรมจังหวัดฉะเชิงเทรา นายอำเภอ หัวหน้าส่วนราชการจังหวัดฉะเชิงเทรา ศิลปินแห่งชาติ ศิลปินร่วมสมัย และผู้สนใจเข้าร่วม ณ หอธรรมพระบารมี อำเภอบ้านโพธิ์ จังหวัดฉะเชิงเทรา
วันศุกร์ที่ 4 มีนาคม 2565
กรมทางหลวงชนบทเปิดใช้สะพานบ้านกาศสามัคคี เชื่อมเส้นทางข้ามแม่น้ำยวม อำเภอแม่สะเรียง จังหวัดแม่ฮ่องสอน ร่นระยะทางกว่า 10 กิโลเมตร
กรมทางหลวงชนบท (ทช.) กระทรวงคมนาคม  เปิดใช้งานสะพานบ้านกาศสามัคคี ตำบลบ้านกาศ อำเภอแม่สะเรียง จังหวัดแม่ฮ่องสอน เชื่อมต่อโครงข่ายเส้นทางและสะพานข้ามแม่น้ำยวม เพื่อร่นระยะการเดินทางระหว่างตำบลและหมู่บ้านกว่า 10 กิโลเมตร
กรมทางหลวงชนบท (ทช.) กระทรวงคมนาคม เปิดใช้งานสะพานบ้านกาศสามัคคี ตำบลบ้านกาศ อำเภอแม่สะเรียง จังหวัดแม่ฮ่องสอน เชื่อมต่อโครงข่ายเส้นทางและสะพานข้ามแม่น้ำยวม เพื่อร่นระยะการเดินทางระหว่างตำบลและหมู่บ้านกว่า 10 กิโลเมตร เพิ่มประสิทธิภาพความสะดวกปลอดภัยในการคมนาคมขนส่งพืชผลทางการเกษตร พร้อมรองรับการขยายตัวของเมืองสู่ชุมชนในอนาคต ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ในการยกระดับมาตรฐานงานทางและสะพาน เพื่อสนับสนุนการเชื่อมโยงโครงข่ายคมนาคมให้สมบูรณ์
นายอภิรัฐ ไชยวงศ์น้อย อธิบดีกรมทางหลวงชนบท เปิดเผยว่า ชุมชนส่วนใหญ่ในตำบลบ้านกาศ อำเภอแม่สะเรียง จังหวัดแม่ฮ่องสอน ตั้งอยู่ใกล้แม่น้ำยวมและมีพื้นที่ทำเกษตรกรรมกว่า 8,000 ไร่ มีการใช้เส้นทางสัญจรและขนส่งพืชผลทางการเกษตรระหว่างสองฝั่งแม่น้ำเป็นประจำ แต่เดิมการเดินทางระหว่างข้ามแม่น้ำไปยังชุมชนอื่นต้องใช้ระยะเวลานานและมีระยะทางไกล จากการที่สะพานแต่ละแห่งตั้งอยู่ห่างกันประกอบกับในพื้นที่ดังกล่าวมีสะพานเพียงไม่กี่แห่ง ประชาชนในชุมชนบ้านแม่ต้อบและบ้านห้วยหลวง ตำบลบ้านกาศ อำเภอแม่สะเรียง จังหวัดแม่ฮ่องสอน จึงได้ขอให้ ทช. พิจารณาดำเนินการก่อสร้างสะพานเชื่อมเส้นทางระหว่างสองฝั่งแม่น้ำและเชื่อมต่อไปยังถนนทางหลวงแผ่นดินหมายเลข 108 เพื่อเชื่อมโครงข่ายการคมนาคมในพื้นที่ให้มีความต่อเนื่อง ร่นระยะการเดินทาง บรรเทาความเดือดร้อนในการสัญจรและการขนส่งให้กับประชาชน โดย ทช. ได้ดำเนินโครงการก่อสร้างสะพานข้ามแม่น้ำยวม หรือ สะพานบ้านกาศสามัคคี ตำบลบ้านกาศ อำเภอแม่สะเรียง จังหวัดแม่ฮ่องสอน ซึ่งมีจุดเริ่มต้นบริเวณหมู่ 5 บ้านแม่ต้อบ และสิ้นสุดโครงการที่บริเวณหมู่ 6 บ้านห้วยหลวง ตำบลบ้านกาศ อำเภอแม่สะเรียง จังหวัดแม่ฮ่องสอน ก่อสร้างเป็นสะพานคอนกรีตเสริมเหล็ก ความยาว 150 เมตร ขนาด 2 ช่องจราจร ความกว้าง 9 เมตร พร้อมก่อสร้างถนนคอนกรีตเสริมเหล็กต่อเชื่อมสะพานทั้งสองฝั่ง รวมระยะทาง 1,893.543 เมตร ใช้งบประมาณ จำนวน 51.296 ล้านบาท ปัจจุบันโครงการดังกล่าวดำเนินการก่อสร้างแล้วเสร็จและเปิดให้สัญจรได้เป็นที่เรียบร้อยแล้ว
วันศุกร์ที่ 6 สิงหาคม 2564
Govt. Spokesperson calls on political protesters to take into consideration health safety of their own and families
Govt. Spokesperson calls on political protesters to take into consideration health safety of their own and families
Government Spokesperson Anucha Burapachaisri called on those who attended or wish to attend political rallies/activities to take into consideration their own safety and the safety of their family, community, and others. In addition, they may be charged with a criminal offence punishable by the imprisonment of not over 2 years or a fine of not over 40,000 Baht or both, as stipulated in the Emergency Decree, published in the Royal Gazette, on Public Administration in Emergency Situations, regarding the ban of activities/mass gatherings, including rallies, protests, and assemblies which may pose risk to the spread of COVID-19. The ban announcement has been in effect since August 3, 2021.
According to the Government Spokesperson, Ministry of Public Health has repeatedly made a warning on mass gatherings which would considerably increase the chance of virus transmission, and spread of the disease in the families and communities. However, he also affirmed thepeople’s right and freedom of political expression done in good faith, and thanked the majority of Thai people who have fully complied with various measures implemented by Center for COVID-19 Situation Administration (CCSA). The Government Spokesperson added that complaints and report of misconduct could be made directly to the Prime Minister via Hotline 1111.
วันพุธที่ 7 กรกฎาคม 2564
“รัฐมนตรีฯ” พร้อม “ปลัดกระทรวงฯ” ทส. กักตัว หลังพบความเสี่ยงจากร่วมเปิดภูเก็ตแซนด์บอกซ์
“รัฐมนตรีฯ” พร้อม “ปลัดกระทรวงฯ” ทส. กักตัว หลังพบความเสี่ยงจากร่วมเปิดภูเก็ตแซนด์บอกซ์
“รัฐมนตรีฯ” พร้อม “ปลัดกระทรวงฯ” ทส. กักตัว หลังพบความเสี่ยงจากร่วมเปิดภูเก็ตแซนด์บอกซ์
วันนี้ (7 กรกฎาคม 2564) // นายปิ่นสักก์ สุรัสวดี โฆษกประจำกระทรวงทรัพยากรธรรมชาติและสิ่งแวดล้อม เปิดเผยว่า จากการที่ นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) และนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม (ปกท.ทส.) ได้ร่วมคณะเดินทางไปตรวจติดตามความพร้อมการเปิดเมืองรับนักท่องเที่ยวของจังหวัดภูเก็ต ภายใต้โครงการภูเก็ตแซนด์บอกซ์ (Phuket Sandbox) เมื่อวันที่ 25 มิถุนายนที่ผ่านมา และได้ร่วมคณะนายกรัฐมนตรีเปิดโครงการภูเก็ตแซนด์บอกซ์ เมื่อวันที่ 1 กรกฎาคมที่ผ่านมา โดยการเดินทางทั้ง 2 ครั้ง ได้มีข่าวพบผู้ติดเชื้อโควิด-19 จากเที่ยวบิน VZ314 ซึ่งเป็นเที่ยวบินขากลับจากภูเก็ตเมื่อวันที่ 25 มิถุนายน 2564 และมีผู้แจ้งว่าติดเชื้อโควิด-19 หลังกลับจากร่วมเปิดโครงการภูเก็ต
แซนด์บอกซ์เมื่อวันที่ 1 กรกฎาคม 2564
จากทั้ง 2 เหตุการณ์ดังกล่าว ท่านรัฐมนตรีว่าการฯ และท่านปลัดกระทรวงฯ ไม่ได้นิ่งนอนใจต่อกระแสข่าวที่เกิดขึ้น โดยได้เข้าตรวจหาเชื้อโควิด-19 ทันทีหลังจากที่ได้ทราบข่าวในวันที่ 30 มิถุนายน 2564 ณ โรงพยาบาลวชิระภูเก็ต ซึ่งผลจากการตรวจในครั้งแรกปรากฎว่า ทั้ง 2 ท่านและผู้ติดตาม ไม่พบเชื้อโควิด-19 และหลังจากนั้นได้เข้ารับการตรวจหาเชื้อโควิด-19 ซ้ำอีกครั้งเมื่อได้รับทราบข่าวในวันที่ 6 กรกฎาคม 2564 ซึ่งผลจากการตรวจในครั้งที่ 2 นี้ ยังคงปรากฎผลว่า ท่านรัฐมนตรีฯ วราวุธ และท่านปลัดฯ จตุพร พร้อมคณะผู้ติดตาม ไม่พบการติดเชื้อโควิด-19 แต่อย่างใด
อย่างไรก็ตาม เพื่อเป็นการปฏิบัติตามมาตรการป้องกันและควบคุมการแพร่ระบาดของโรคติดเชื้อโควิด-19 ทั้ง นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม และนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ได้ยกเลิกภารกิจที่ต้องเข้าร่วมทั้งหมดตั้งแต่เมื่อวันที่ 6 กรกฎาคม 2564 ที่ผ่านมา เพื่อกักตัวตามมาตรการดังกล่าว แต่ยังคงเฝ้าติดตามสถานการณ์ปัญหาด้านทรัพยากรธรรมชาติและสิ่งแวดล้อม โดยเฉพาะเหตุเพลิงไหม้โรงงานผลิตเม็ดพลาสติกอย่างใกล้ชิด เพื่อให้การสั่งการต่าง ๆ ยังคงดำเนินการได้อย่างทันท่วงทีเพื่อสวัสดิภาพของพี่น้องประชาชน นอกจากนี้ ยังคงปฏิบัติภารกิจเฉพาะที่สามารถเข้าร่วมประชุมผ่านระบบการประชุมทางไกล Video Conference ได้เท่านั้น ทั้งนี้ เพื่อให้เกิดความมั่นใจในการควบคุมและป้องกันการแพร่ระบาดของโรคติดเชื้อโควิด-19 ก่อนกลับมาปฏิบัติภารกิจตามปกติอีกครั้ง
วันจันทร์ที่ 25 กรกฎาคม 2565
ธพว. ช่วยเต็มที่ หนุนเอสเอ็มอีท่องเที่ยว เพิ่มรายได้ ขยายตลาด ฟื้นฟูธุรกิจ ออก E-Book “โปรดี๊ดี เอสเอ็มอีทั่วไทย”เสิร์ฟ 100 โปรโมชั่นสุดว๊าว! ดันเศรษฐกิจคึกคัก
ธพว.ได้ผนึกพลังกับลูกค้ากลุ่มธุรกิจท่องเที่ยวและเกี่ยวเนื่อง จัดทำ E-Book “โปรดี๊ดี เอสเอ็มอีทั่วไทย” วัตถุประสงค์เพื่อช่วยเอสเอ็มอีธุรกิจท่องเที่ยวและเกี่ยวเนื่อง เพิ่มรายได้ ขยายตลาด สร้างโอกาสเพิ่มช่องทางการค้าขายใหม่ ๆ
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า วิกฤตโควิด-19 ที่ผ่านมา สร้างความลำบากให้เอสเอ็มอีอย่างมาก โดยเฉพาะกลุ่มธุรกิจท่องเที่ยวและเกี่ยวเนื่อง เป็นกลุ่มที่ได้ผลกระทบทางตรงอย่างรุนแรงและต่อเนื่องยาวนาน ดังนั้น ธพว. ในฐานะธนาคารเพื่อเอสเอ็มอีไทย ได้ยืนเคียงข้างคอยช่วยเหลือเอสเอ็มอีท่องเที่ยวและเกี่ยวเนื่องเสมอมา เพื่อให้สามารถฟื้นฟูกลับมาเดินหน้าธุรกิจได้อย่างรวดเร็วตามนโยบายรัฐบาล ผ่านมาตรการช่วยเหลือด้านเงินทุน ด้วยการออกโครงการ “สินเชื่อ SMEs Re-Start” ขณะเดียวกันยังสนับสนุนด้านการพัฒนาควบคู่ไปด้วยผ่านหลากหลายโครงการ เช่น อบรมเติมความรู้ พาจับคู่ธุรกิจ เป็นต้น
ล่าสุดหนึ่งในโครงการช่วยเหลือด้านการพัฒนา ธพว.ได้ผนึกพลังกับลูกค้ากลุ่มธุรกิจท่องเที่ยวและเกี่ยวเนื่อง จัดทำ E-Book “โปรดี๊ดี เอสเอ็มอีทั่วไทย” วัตถุประสงค์เพื่อช่วยเอสเอ็มอีธุรกิจท่องเที่ยวและเกี่ยวเนื่อง เพิ่มรายได้ ขยายตลาด สร้างโอกาสเพิ่มช่องทางการค้าขายใหม่ ๆ อีกทั้ง ช่วยประชาสัมพันธ์สินค้าหรือบริการให้เป็นที่รู้จักและเข้าถึงกลุ่มเป้าหมายอย่างกว้างขวาง นอกจากนั้น ยังเป็นการช่วยกระตุ้นการท่องเที่ยวและเศรษฐกิจไทยให้กลับมาคึกคัก รองรับการเปิดประเทศ ภายหลังสถานการณ์โควิด-19 คลี่คลาย
ภายใน E-Book เล่มนี้ รวบรวมสินค้าและบริการของลูกค้า ธพว. ด้านธุรกิจท่องเที่ยวและเกี่ยวเนื่อง จำนวน 100 ราย การันตีคุณภาพและมาตรฐานยอดเยี่ยม ไม่ว่าจะเป็นธุรกิจโรงแรม รีสอร์ต ร้านอาหาร สินค้าของฝาก ฯลฯ ที่พร้อมใจยกทัพมอบโปรโมชั่นพิเศษ ทั้ง “เที่ยว-กิน-พัก-ช้อป” เอาใจลูกค้าคนสำคัญ เช่น ห้องพักลดราคาพิเศษสูงสุด 50% และบริการส่งสินค้าฟรีทั่วประเทศ เป็นต้น
สามารถดาวน์โหลด E-Book “โปรดี๊ดี เอสเอ็มอีทั่วไทย” ฟรี โดยสแกน QR Code ในโปสเตอร์ประชาสัมพันธ์ หรือเว็บไซต์ของ ธพว. ( https://www.smebank.co.th/ ) สอบถามข้อมูลเพิ่มเติม Call Center 1357
วันศุกร์ที่ 17 ธันวาคม 2564
โฆษกประจำสำนักนายกรัฐมนตรี เผยนายกฯ รับทราบ สถานการณ์เรือนจำ จ.กระบี่ อยู่ในการควบคุม กำชับให้แก้ไขสถานการณ์ โดยคำนึงถึงความปลอดภัยของผู้ต้องขัง เจ้าหน้าที่ และประชาชน
โฆษกประจำสำนักนายกรัฐมนตรี เผยนายกฯ รับทราบ สถานการณ์เรือนจำ จ.กระบี่ อยู่ในการควบคุม กำชับให้แก้ไขสถานการณ์ โดยคำนึงถึงความปลอดภัยของผู้ต้องขัง เจ้าหน้าที่ และประชาชน
วันที่ 17 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบรายงานสถานการณ์การก่อจราจลภายในเรือนจำจังหวัดกระบี่ ภายหลังแกนนำผู้ต้องขังชาย ก่อจลาจลภายในเรือนจำ ขณะนี้ สถานการณ์อยู่ในการควบคุมได้ ไม่มีการขยายความรุนแรงเพิ่มขึ้น โดยผู้บังคับการตำรวจภูธรจังหวัดกระบี่ และนายอายุตม์ สินธพพันธ์ุ อธิบดีกรมราชทัณฑ์ เข้าพื้นที่เพื่อร่วมควบคุมเหตุแล้ว โดยได้ดำเนินการย้ายผู้ต้องขังหญิงไปที่เรือนจำชั่วคราวกระบี่น้อย อ.เมือง จ.กระบี่ เพื่อดูแลความปลอดภัย ส่วนผู้ต้องขังที่ยังอยู่ในเรือนจำ ให้คัดกรองโควิด-19 แยกผู้ป่วยโควิด-19 เพื่อเร่งรักษาตามขั้นตอน
นายธนกร กล่าวว่า นายกรัฐมนตรีได้สั่งการให้หน่วยงานที่เกี่ยวข้องจับตาควบคุมสถานการณ์ภายในเรือนจำ รักษาผู้ต้องขังที่ติดเชื้อให้ดีที่สุด และอำนวยความสะดวกในการขนย้ายผู้ต้องขังที่จะต้องย้ายเรือนจำด้วยความปลอดภัย โดยมอบหมายให้หน่วยงานที่เกี่ยวข้องเร่งค้นหาสาเหตุและถอดบทเรียนจากสถานการณ์ดังกล่าวเพื่อไม่ให้เกิดเหตุการณ์ซ้ำรอย พร้อมสั่งให้มีรายงานความคืบหน้าอย่างต่อเนื่องจนกว่าสถานการณ์จะคลี่คลาย
----------------------
วันอังคารที่ 24 สิงหาคม 2564
รัฐมนตรี ดีอีเอส หารือรัฐมนตรีฯ ก.ท่องเที่ยวกัมพูชา ด้านดิจิทัล-การต่อต้านข่าวปลอม พร้อมหนุนร่วมมือระหว่าง ปณท. กับ Cambodia Post ขายสินค้าท้องถิ่น
รัฐมนตรี ดีอีเอส หารือรัฐมนตรีฯ ก.ท่องเที่ยวกัมพูชา ด้านดิจิทัล-การต่อต้านข่าวปลอม พร้อมหนุนร่วมมือระหว่าง ปณท. กับ Cambodia Post ขายสินค้าท้องถิ่น
เมื่อวันที่23สิงหาคม2564นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมได้ให้การตอนรับนายซกกรัดทะยาซก(Dr.Sokrethya Sok)หรือดร.แซมที่ปรึกษาส่วนตัวของสมเด็จอัครมาหเสนาบดีเดโชฮุนเซนนายกรัฐมนตรีแห่งราชอาณาจักรกัมพูชาและรัฐมนตรีช่วยว่าการกระทรวงการท่องเที่ยวกัมพูชาและคณะในโอกาสเข้าเยี่ยมคารวะณห้องประชุมThink Bigชั้น20สำนักงานพัฒนาธุรกรรมทางอิเล็กทรอนิกส์
ในโอกาสนี้นายชัยวุฒิธนาคมานุสรณ์และH.E. Dr. Sok Sokrethyaได้ร่วมแลกเปลี่ยนข้อมูลเกี่ยวกับสถานการณ์การแพร่ระบาดของโรคโควิด– 19ในด้านต่างๆได้แก่การท่องเที่ยวความมั่นคงการศึกษาและภาคธุรกิจของทั้งสองฝ่ายในฐานะมิตรประเทศพร้อมได้หารือแนวทางสร้างความร่วมมือระหว่างทั้งสองประเทศในด้านดิจิทัลอาทิการส่งเสริมความร่วมมือระหว่างปณท.กับCambodia Postเพื่อขายสินค้าท้องถิ่นการส่งเสริมการต่อต้านข่าวปลอมและการปราบการการกระทำความผิดทางออนไลน์
นอกจากนี้ทั้งสองฝ่ายได้ยืนยันความสัมพันธ์ที่ดีระหว่างกันทั้งในระดับรัฐกับรัฐและประชาชนกับประชาชนรวมถึงความสัมพันธ์ในกรอบทวิภาคีและในกรอบอาเซียนโดยหวังเป็นอย่างยิ่งว่าเมื่อสถานการณ์โควิด- 19คลี่คลายแล้วทั้งสองฝ่ายจะสามารถส่งเสริมความสัมพันธ์และความร่วมมือระหว่างกันได้มากยิ่งขึ้น
*************
วันเสาร์ที่ 8 มกราคม 2565
๘ มกราคม วันคล้ายวันประสูติ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา
#ทรงพระเจริญ
วันพฤหัสบดีที่ 18 พฤศจิกายน 2564
Thailand pass พร้อมใช้งาน 100% รับนักท่องเที่ยวลงทะเบียนผ่านดิจิทัล
....
นายชัยวุฒิ ธนาคมานุสรณ์ รมว. ดิจิทัลเพื่อเศรษฐกิจและสังคม ยืนยัน Thailand pass หรือระบบลงทะเบียนล่วงหน้า เพื่อขอรับเอกสารรับรองก่อนเดินทางเข้าประเทศไทย ขณะนี้พร้อมใช้งานอย่างเต็มรูปแบบ ด้วยระบบดิจิทัล 100% ต้อนรับการเปิดประเทศอย่างเป็นทางการ
.
เรื่องนี้เป็นไปตามข้อห่วงใยของนายกรัฐมนตรี ต่อการดูแลนักท่องเที่ยวที่จะเดินทางเข้าประเทศ เพื่อประสิทธิภาพและความชัดเจนของข้อมูล และลดปัญหาการรอคอย ไม่เป็นภาระของนักท่องเที่ยว
.
ซึ่งวันนี้สามารถเชื่อมโยงระบบต่าง ๆ โดยไม่ต้องถือกระดาษ เอกสารใด ๆ มา เพียงแค่ผู้เดินทางกรอกข้อมูลใน Thailand pass ที่ต้นทาง เมื่อมาถึงเมืองไทย เพียงสแกนคิวอาร์โค้ด หรือให้หมายเลขหนังสือเดินทาง การตรวจสอบก็จะรวดเร็วมากขึ้น มั่นใจว่าจะสามารถรองรับนักท่องเที่ยว ตามที่กระทรวงการท่องเที่ยวและกีฬาคาดการณ์ในเดือนมีนาคม ไม่ต่ำกว่า 1 ล้านคน
#ไทยคู่ฟ้า#ร่วมต้านโควิด19
-------------------
วันอังคารที่ 7 ธันวาคม 2564
"ขอเชิญชวนเลือกซื้อสินค้าร้านค้าสมาคมภริยาข้าราชการสำนักงานปลัดกระทรวงกลาโหม"
ด้วย มูลนิธิอาสาเพื่อนพึ่ง (ภาฯ) ยามยาก สภากาชาดไทย ได้กำหนดจัดงาน เพื่อนพึ่ง (ภาฯ) ๒๕๖๔ แบบเสมือนจริงผ่านสื่ออิเล็กทรอนิกส์ (ออนไลน์) และ On Ground ภายใต้คอนเซปต์ “พึ่งพา
เพื่อก้าวต่อเพราะเพื่อนไม่ทิ้งกัน ในยามยาก” ในระหว่างวันที่ ๓ - ๑๒ ธันวาคม ๒๕๖๔ เวลา ๑๐.๐๐ - ๑๙.๐๐ น. ณ สวนสมเด็จพระนางเจ้าสิริกิติ์ ในโอกาสนี้ สมาคมภริยาข้าราชการสำนักงานปลัดกระทรวงกลาโหม ขอร่วมเป็นส่วนเล็กๆ ที่ช่วยสืบทอดน้ำใจจากประชาชน ในการบรรเทาทุกข์ที่เกิดจากอุทกภัย และภาวะวิกฤตการแพร่ระบาดของเชื้อไวรัสโควิด-19 เพื่อให้เราฝ่าวิกฤตครั้งนี้ไปด้วยกัน โดยร่วมออกร้านจำหน่ายสินค้าและผลิตภัณฑ์ในรูปแบบเสมือนจริงผ่าน Shopee แพลตฟอร์มตลาดสินค้าออนไลน์ ชื่อร้าน “งานเพื่อนพึ่ง (ภาฯ) สป.” https://shopee.co.th/wa_opsd_shop?v=db8&smtt=0.0.4
ทั้งนี้ ผลิตภัณฑ์ที่นำมาจัดจำหน่าย อาทิ ผ้าไหม ผ้าไทย เครื่องประดับ เครื่องสำอาง กระเป๋าถือสตรี อาหาร เครื่องดื่ม ตลอดจนสินค้าอื่นๆ
วันศุกร์ที่ 26 พฤศจิกายน 2564
นายศักดิ์สยาม ชิดชอบ รัฐมนตรีว่าการกระทรวงคมนาคม มอบกรมทางหลวงสนับสนุนเลือกตั้งท้องถิ่น อำนวยความสะดวกปลอดภัยดูแลประชาชนในการเดินทางกลับภูมิลำเนา
ระหว่างวันที่ 27 - 28 พฤศจิกายน 2564
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า นายศักดิ์สยามชิดชอบ รัฐมนตรีว่าการกระทรวงคมนาคม มีความห่วงใยประชาชนที่คาดว่าจะเดินทางกลับภูมิลำเนา เป็นจำนวนมากเพื่อไปเลือกตั้งสมาชิกและนายกองค์การบริหารส่วนตำบล (อบต.) ในวันที่ 28 พฤศจิกายน 2564โดยคณะกรรมการการเลือกตั้ง (กกต.) กำหนดไว้กว่า 5,300 แห่งทั่วประเทศ รัฐมนตรีว่าการกระทรวงคมนาคม จึงมอบให้กรมทางหลวง (ทล.) เตรียมความพร้อมในการอำนวยความสะดวกและปลอดภัย เพื่อรองรับการเดินทางของประชาชนสู่ภูมิภาคต่าง ๆ ในช่วงวันหยุดระหว่างวันที่ 27 - 28 พฤศจิกายน 2564 เนื่องจากหลายพื้นที่มีการเลือกตั้งองค์กรบริหารส่วนท้องถิ่น ซึ่งคาดการณ์ว่าประชาชนจะเดินทางกลับภูมิลำเนาเป็นจำนวนมาก เพื่ออำนวยความสะดวกและความปลอดภัยในการเดินทาง ทล. ได้มอบหมายให้หน่วยงานในสังกัดดำเนินการดังนี้
1. จัดเตรียมเจ้าหน้าที่และอุปกรณ์อำนวยความปลอดภัย ให้มีความพร้อมในการออกปฏิบัติงาน เมื่อมีอุบัติเหตุหรือมีจราจรติดขัดสะสมบนเส้นทาง โดยร่วมกับกองบังคับการตำรวจทางหลวงและตำรวจท้องที่ในการบริหารสัญญาณไฟจราจร พิจารณาความพร้อมเปิดใช้ทางจราจรช่องทางพิเศษ รวมทั้งให้บริหารจัดการโดยนำรถตรวจการณ์ Mobile VMS (MVMS) มาใช้สำหรับบริหารจราจร/อุบัติเหตุ ตลอดจนประชาสัมพันธ์ข้อมูลต่าง ๆ
2. กำกับดูแลโครงการก่อสร้างในพื้นที่ให้มีความเรียบร้อยและให้ตรวจสอบ ป้ายระหว่างงานก่อสร้าง ไฟฟ้าแสงสว่างและอุปกรณ์อำนวยความปลอดภัยต่าง ๆ ให้เป็นไปตามมาตรฐานงานก่อสร้างพร้อมทั้งให้ติดตั้งป้ายเสริม เพื่อรองรับกับการจราจรที่มากขึ้นและเพิ่มความปลอดภัยในการเดินทาง เมื่อเกิดการจราจรสะสม ชะลอตัว ให้เข้าแก้ไขในทันทีและรายงานให้ผู้บริหาร ทล. ทราบทุกระยะ
3. จัดเตรียมหน่วยเคลื่อนที่เร็วให้มีความพร้อม เพื่อให้บริการและช่วยเหลือประชาชน
4. จัดเตรียมเจ้าหน้าที่และอุปกรณ์อำนวยความปลอดภัยให้มีความพร้อม
ทั้งนี้ได้กำชับให้เจ้าหน้าที่ปฏิบัติงานปฏิบัติตามมาตรการสาธารณสุขป้องกันการแพร่ระบาดของโรคติดเชื้อไวรัส COVID-19 และปฏิบัติตามประกาศสถานการณ์ฉุกเฉินฉบับล่าสุดอย่างเคร่งครัด พร้อมทั้งกำชับให้ผู้บริหารทุกหน่วยงานเตรียมความพร้อมในพื้นที่ระหว่างวันที่ 27 - 28 พฤศจิกายน 2564 เพื่อเตรียมความพร้อม ในการปฏิบัติงานตลอด 24 ชั่วโมง โดยร่วมบูรณาการทำงานกับตำรวจทางหลวง และหน่วยงานในพื้นที่ศูนย์อำนวยความปลอดภัยทางถนนของจังหวัด ในการลดปัจจัยเสี่ยงการเกิดอุบัติเหตุทางถนน
หากประชาชนต้องการสอบถามข้อมูลการเดินทางเพิ่มเติมหรือแจ้งเหตุด่วนเหตุร้ายระหว่างเดินทาง สามารถติดต่อได้ที่สายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง) สายด่วนมอเตอร์เวย์ 1586 กด 7 และตำรวจทางหลวง 1193
วันพุธที่ 11 พฤษภาคม 2565
รมต.อนุชา คุมเข้ม สั่งการ สคบ. ตรวจสอบลาซาด้าโฆษณาไม่เหมาะสม หากผิดจริงต้องดำเนินตามกฎหมายอย่างเคร่งครัดทันที
รมต.อนุชา คุมเข้ม สั่งการ สคบ. ตรวจสอบลาซาด้าโฆษณาไม่เหมาะสม หากผิดจริงต้องดำเนินตามกฎหมายอย่างเคร่งครัดทันที
จากกรณีที่มีกระแสข่าวแพลตฟอร์มขายสินค้าออนไลน์ลาซาด้าลงโฆษณาที่มีลักษณะไม่เหมาะสม จนเกิดกระแสสร้างความขัดแย้งในสังคมออนไลน์ นายอนุชา นาคาศัย รัฐมนตรีประจำสำนักนายกรัฐมนตรี แสดงความเป็นห่วงต่อสถานการณ์ที่เกิดขึ้นดังกล่าว และในฐานะที่กำกับดูแลสำนักงานคณะกรรมการคุ้มครองผู้บริโภค หรือ สคบ. ได้สั่งการเมื่อวันที่ 6 พฤษภาคม 2565 ให้เร่งตรวจสอบข้อเท็จจริงและพิจารณาว่ามีความผิดอย่างไร
จากข้อสั่งการดังกล่าว ทาง สคบ. ได้เร่งตรวจสอบและพิจารณาแล้วว่า กรณีการโฆษณาสินค้าของแพลตฟอร์มลาซาด้า อาจมีความผิดตาม มาตรา 22 ของพระราชบัญญัติคุ้มครองผู้บริโภค พ.ศ. 2522 ที่ระบุว่า “การโฆษณาจะต้องไม่ใช้ข้อความที่เป็นการไม่เป็นธรรมต่อผู้บริโภคหรือ ใช้ข้อความที่อาจก่อให้เกิดผลเสียต่อสังคมเป็นส่วนรวม...” โดยโฆษณาดังกล่าวเข้าข่าย (3) ข้อความที่เป็นการสนับสนุนโดยตรงหรือโดยอ้อมให้มีการกระทำผิดกฎหมาย หรือศีลธรรม หรือนำไปสู่ความเสื่อมเสียในวัฒนธรรมของชาติ และ (4) ข้อความที่จะทำให้เกิดความแตกแยกหรือเสื่อมเสียความสามัคคีในหมู่ประชาชน
ทั้งนี้ สคบ. ได้ออกหนังสือถึงทางลาซาด้าแล้ว เมื่อวันที่ 6 พฤษภาคม เพื่อให้มาชี้แจงข้อเท็จจริงดังกล่าว หากพบว่ามีความผิดจริงตามพระราชบัญญัติคุ้มครองผู้บริโภค พ.ศ. 2522 จะต้องดำเนินการตามกฎหมายอย่างเด็ดขาดทันที
รัฐมนตรีประจำสำนักนายกรัฐมนตรี กล่าวว่า การบังคับใช้กฎหมายดังกล่าวเป็นไปตามอำนาจหน้าที่ของ สคบ. ในการคุ้มครองและดูแลผู้บริโภคไม่ให้รับความเสียหายทั้งทางร่างกายและทรัพย์สิน รวมถึงต้องไม่เป็นภัยต่อสังคมส่วนรวม จึงขอกำชับให้ผู้ประกอบการคำนึงถึงประชาชนผู้บริโภคและสังคมส่วนร่วม เพื่อไม่ให้เกิดผลกระทบในวงกว้าง ลดการสร้างความขัดแย้งและความแตกแยกในสังคมไทย
...........................
วันจันทร์ที่ 9 พฤษภาคม 2565
โฆษกรัฐบาลโต้ “ฝ่ายค้าน” หลอกตัวเองแล้วสบายใจก็ไม่ว่ากัน เหน็บเห็นมีแต่เสือกระดาษ ลั่นนายกฯ-รัฐบาลพร้อมแจงศึกซักฟอก แนะฝันได้ แต่เผื่อใจช้ำ ๆ ไว้ด้วย
โฆษกรัฐบาลโต้ “ฝ่ายค้าน” หลอกตัวเองแล้วสบายใจก็ไม่ว่ากัน เหน็บเห็นมีแต่เสือกระดาษ ลั่นนายกฯ-รัฐบาลพร้อมแจงศึกซักฟอก แนะฝันได้ แต่เผื่อใจช้ำ ๆ ไว้ด้วย
วันที่ 9 พ.ค. 65 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่นายประเสริฐ จันทรรวงทอง เลขาธิการพรรคเพื่อไทย ระบุว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ทำใจดีสู้เสือ น่าจะกังวลเสียงในสภาฯ เพราะพรรคเศรษฐกิจไทยและพรรคการเมืองเล็กอึดอัดใจในการยกมือให้รัฐบาลว่า ยืนยันว่ารัฐบาลโดยเฉพาะนายกฯ ไม่มีความกังวลใด ๆ ต่อการอภิปรายไม่ไว้วางใจ จึงไม่จำเป็นต้องทำใจดีสู้เสือ ที่สำคัญ เสือที่ว่าก็น่าจะเป็นแค่เสือกระดาษ วาดออกมาให้ดูน่ากลัว แต่พอถึงเวลาเข้าจริง ก็รีบม้วนเก็บกลับบ้านแบบไม่เป็นท่า เพราะขายหน้าที่ไม่เคยทำได้อย่างที่โม้เอาไว้สักครั้ง การอภิปรายในหลาย ๆ ครั้งที่ผ่านมาเป็นเครื่องพิสูจน์ได้เป็นอย่างดีว่า ฝ่ายค้านไม่ได้เน้นเนื้อหา ไม่ได้เน้นการชี้แจงทำความเข้าใจกับประชาชนเลย แต่เน้นวาทกรรม สาดโคลน บิดเบือนให้เกิดความเข้าใจผิดในรัฐบาลมากกว่า ซึ่งประชาชนแทบไม่ได้ประโยชน์อะไรเลย แต่กลับอยากจะได้เวลาอภิปรายหลาย ๆ วัน สู้เอาเวลาหลายวันดังกล่าวไปแก้ปัญหาความเดือดร้อนให้ประชาชนยังดีกว่า
“ถ้าฝ่ายค้านหลอกตัวเองว่าเสียงในสภาฯ ขณะนี้ก้ำกึ่งมาก เพราะมีเสียงโหวตที่บางพรรคการเมืองยังไม่รู้ว่าจะอยู่ฝ่ายไหนแล้วสบายใจนั้น ก็ไม่ว่ากัน แต่ไม่รู้ว่าเป็นฝ่ายค้านเองหรือเปล่าที่กำลังทำใจดีสู้เสือ เพราะต้องอภิปรายทั้ง ๆ ที่รู้อยู่เต็มอกว่าไม่มีข้อมูลอะไรในมือ ดีไม่ดี เสียงที่อยู่ในมือของฝ่ายค้านอาจจะทนเสียหน้าไม่ไหว หันมายกมือโหวตให้กับรัฐบาลแทนก็เป็นได้ หากจะฝันก็ฝันได้ แต่ควรเผื่อใจไว้ด้วย” นายธนกร กล่าว
วันอังคารที่ 24 พฤษภาคม 2565
รัฐมนตรีว่าการกระทรวงยุติธรรม ผลักดันออกบัตรประชาชนได้แล้ว 21 ราย จ่อได้อีก 224 ราย หลังมอบ”ดีเอสไอ”เร่งสำรวจคนไร้รัฐไร้สัญชาติ
รัฐมนตรีว่าการกระทรวงยุติธรรม ผลักดันออกบัตรประชาชนได้แล้ว 21 ราย จ่อได้อีก 224 ราย หลังมอบ”ดีเอสไอ”เร่งสำรวจคนไร้รัฐไร้สัญชาติ เพื่อให้เข้าถึงโอกาส และได้รับคุ้มครองทางกฎหมาย กระตุ้นพิสูจน์ให้ครบ 4 แสนรายตามที่ขึ้นทะเบียน ชี้ ความเดือดร้อนประชาชน รอ
วันที่ 24 พฤษภาคม 2565 นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงความคืบหน้าโครงการยุติธรรมสร้างสุขช่วยเหลือคนไร้รัฐไร้สัญชาติ ว่า จากนโยบาย"ยุติธรรมสร้างสุข" ที่ต้องการอำนวยความยุติธรรม สร้างโอกาสให้ประชาชนที่เป็นคนไร้สัญชาติ ซึ่งส่วนใหญ่เป็นชนกลุ่มน้อย ฐานะยากจน อยู่ห่างไกลตามแนวชายแดน และขาดพยานหลักฐานสำคัญในการพิจารณาให้สัญชาติ ตนจึงได้สั่งการให้กรมสอบสวนคดีพิเศษ ลงพื้นที่ค้นหาและตรวจสอบคนไร้สัญชาติที่ตกสำรวจ มาคัดกรอง เพื่อนำเข้าสู่กระบวนการพิสูจน์สัญชาติให้ครบถ้วน เพราะจากข้อมูลพบว่า กลุ่มบุคคลตกสำรวจ ได้ขอขึ้นทะเบียนไว้กับรัฐบาลไทยถึง 479,943 คน
นายสมศักดิ์ กล่าวอีกว่า จากที่ตนได้มอบหมายให้ดีเอสไอ รีบดำเนินการ ทางนายไตรยฤทธิ์ เตมหิวงศ์ อธิบดีกรมสอบสวนคดีพิเศษ ก็ได้รายงานความคืบหน้าว่า หน่วยงานที่เกี่ยวข้อง ได้เร่งลงพื้นที่ในหลายจังหวัด อาทิ อ.อมก๋อย จ.เชียงใหม่ โดยตรวจพิสูจน์สัญชาติ ไปจำนวน 224 ราย ซึ่งขณะนี้ อยู่ระหว่างการตรวจพิสูจน์สารพันธุกรรม DNA ส่วนจังหวัดแม่ฮ่องสอน ในอำเภอสบเมย และอำเภอแม่สะเรียง ในเบื้องต้น กระทรวงยุติธรรม ได้ช่วยผลักดันมอบบัตรประจำตัวประชาชน ให้แก่บุคคลที่ผ่านกระบวนการพิจารณาสัญชาติ ได้แล้วจำนวน 21 ราย
"เรื่องนี้ ผมได้สั่งการให้กรมสอบสวนคดีพิเศษ และสถาบันนิติวิทยาศาสตร์ ดำเนินการค้นหาและตรวจสอบคนไร้รัฐ ไร้สัญชาติที่ตกสำรวจ มาคัดกรอง เพื่อนำเข้าสู่กระบวนการพิสูจน์สัญชาติให้ครบถ้วนที่สุด เพื่อประชาชนจะได้รับความคุ้มครองทางกฎหมาย และสามารถเข้าถึงสิทธิของตัวเองได้อย่างเท่าเทียม ซึ่งจากตัวเลขคนตกสำรวจ 4 แสนกว่าคน ผมก็อยากให้ดีเอสไอ ทำงานแบบเชิงรุก เพื่อเร่งพิสูจน์สัญชาติให้ได้ครบถ้วนโดยเร็ว เพราะความเดือดร้อนของประชาชนเรารอช้าไม่ได้" รมว.ยุติธรรม กล่าว
นายสมศักดิ์ กล่าวต่อว่า การช่วยเหลือคนไร้สัญชาติ ขอให้เชื่อมั่น เพราะดีเอสไอ ได้สร้างโปรแกรมค้นหาข้อมูลส่วนบุคคล (DSI Smart Search) โดยนำข้อมูลจากระบบของกรมการปกครอง กระทรวงมหาดไทย จากอัตลักษณ์ ซึ่งสามารถค้นหาถึงเครือญาติได้ จากนั้น จะใช้โปรแกรมวิเคราะห์ความสัมพันธ์เชื่อมโยง โดยจะใช้เป็นหลักฐานส่วนหนึ่งในการพิสูจน์สัญชาติ ทำให้มีความรวดเร็วในการประมวลผลมากกว่าเดิมถึง 12 เท่า และมีความถูกต้อง 100% ซึ่งการตรวจสอบด้วยบุคคลจะต้องใช้เวลา 4 ชั่วโมง แต่นวัตกรรมของดีเอสไอ จะใช้เวลาเพียง 20 นาทีเท่านั้น
วันพฤหัสบดีที่ 23 กันยายน 2564
รองปลัดเกษตรฯ 'ประยูร' เป็นประธานการประชุมคณะกรรมการจัดรูปที่ดินกลาง
รองปลัดเกษตรฯ 'ประยูร' เป็นประธานการประชุมคณะกรรมการจัดรูปที่ดินกลาง
นายประยูร อินสกุล รองปลัดกระทรวงเกษตรและสหกรณ์ เป็นประธานการประชุมคณะกรรมการจัดรูปที่ดินกลาง ครั้งที่ 2/2564 ผ่านระบบออนไลน์ (VDO Conference) จากห้องประชุม SWOC ชั้น 3 อาคาร 99 ปี ม.ล.ชูชาติ กำภู กรมชลประทาน สามเสน กรุงเทพฯ โดยที่ประชุมได้รับทราบรายงานผลการดำเนินงานคณะอนุกรรมการจัดทำแผนการจัดระบบน้ำเพื่อเกษตรกรรมและจัดรูปที่ดิน และรับทราบรายงานผลการดำเนินงานของคณะอนุกรรมการพิจารณาแผนงานหรือโครงการที่ใช้เงินกองทุนจัดรูปที่ดิน
นอกจากนี้ ที่ประชุมยังได้พิจารณาประเด็นสำคัญ คือ 1) การประกาศเขตโครงการจัดรูปที่ดิน ตามมาตรา 39 แห่งพระราชบัญญัติจัดรูปที่ดินเพื่อเกษตรกรรม พ.ศ. 2558 จำนวน 5 ท้องที่ 2) การจัดระบบน้ำเพื่อเกษตรกรรม และประกาศกำหนดเขตสำรวจการจัดระบบน้ำเพื่อเกษตรกรรม ตามมาตรา 11 (1) และมาตรา 19 แห่งพระราชบัญญัติจัดรูปที่ดินเพื่อเกษตรกรรม พ.ศ. 2558 และ 3) พิจารณาอนุมัติโครงสร้างการบริหาร กรอบอัตรากำลัง คำบรรยายลักษณะงาน และมาตรฐานกำหนดตำแหน่งงานของกองทุนจัดรูปที่ดิน
วันเสาร์ที่ 18 ธันวาคม 2564
รองโฆษก รบ. แจ้ง อาชีพอิสระในสถานบันเทิง รีบสมัครเป็นผู้ประกันตน ม.40 เตรียมรับเงินเยียวยา 5,000 บาท
รองโฆษก รบ. แจ้ง อาชีพอิสระในสถานบันเทิง รีบสมัครเป็นผู้ประกันตน ม.40 เตรียมรับเงินเยียวยา 5,000 บาท
วันที่ 18 ธ.ค. 64 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า รัฐบาลโดย กระทรวงแรงงาน เตรียมพร้อมจ่ายเงินเยียวยา ในโครงการเยียวยาผู้ประกันตน ในกิจการสถานบันเทิง และผู้ประกอบอาชีพอิสระที่ทำงานเกี่ยวข้องกับสถานบันเทิงที่ได้รับผลกระทบจากมาตรการของรัฐ โดยกำหนดให้ผู้ประกันตนในกิจการดังกล่าว ได้รับเงินเยียวยา 5,000 บาทต่อคน
โดยกระทรวงแรงงานอยู่ระหว่างการจัดทำรายละเอียดโครงการ ซึ่งจะเสนอที่ประชุมคณะรัฐมนตรี (ครม.) เห็นชอบในเร็ว ๆ นี้ คาดว่าจะสามารถโอนเงินผ่านบัญชีพร้อมเพย์ (PromptPay) ที่ผูกบัญชีกับเลขบัตรประชาชนรอบแรกภายในปลายเดือน ธ.ค.นี้ เพื่อเป็นของขวัญปีใหม่ให้กับผู้ประกันตนที่ทำงานเกี่ยวกับสถานบันเทิง
น.ส.ไตรศุลี กล่าวว่า สำหรับผู้ที่จะได้รับสิทธิเยียวยาตามโครงการนี้ จะต้องเป็นผู้มีสัญชาติไทย เป็นผู้ประกันตนตามมาตรา 33 ทำงานในกิจการสถานบันเทิง ผับ บาร์ คาราโอเกะ ส่วนผู้ประกันตนตามมาตรา 39 และมาตรา 40 ต้องได้รับการรับรองจากสมาคมดนตรีแห่งประเทศไทยในพระบรมราชูปถัมภ์ หรือสมาพันธ์เครือข่ายคนบันเทิงที่จดทะเบียนกับกระทรวงมหาดไทยหรือกรมพัฒนาธุรกิจการค้าให้การรับรอง
ทั้งนี้ ผู้ที่ยังไม่ได้สมัครเป็นผู้ประกันตนตามมาตรา 40 สามารถสมัครเป็นผู้ประกันตนตามมาตรา 40 และรีบชำระเงินสมทบให้ทันภายในวันที่ 14 ม.ค. 2565 พร้อมให้ทางสมาคมดังกล่าวข้างต้น รับรองภายในวันที่ 28 ม.ค. 2565 จึงขอให้ผู้ที่ยังไม่ได้สมัครเป็นผู้ประกันตนตามมาตรา 40 ให้รีบสมัครเป็นผู้ประกันตนตามมาตรา 40 ซึ่งนอกจากจะได้รับการช่วยเหลือเยียวยาจากภาครัฐแล้ว ยังมีสิทธิประโยชย์ที่สำนักงานประกันสังคมคุ้มครอง เช่น การจ่ายเงินทดแทนกรณีประสบอันตรายเจ็บป่วย เมื่อนอนโรงพยาบาล
"ผู้ที่จะสมัครเป็นผู้ประกันตนตามมาตรา 40 ต้องมีสัญญาติไทย อายุ 15-65 ปี เมื่อสมัครเป็นผู้ประกันตน จะมี 3 ทางเลือก คือ 1) จ่ายเงินสมทบเดือนละ 70 บาท 2) จ่ายเงินสมทบเดือนละ 100 บาท 3) จ่ายเงินสมทบเดือนละ 300 บาท สามารถสมัครได้หลายช่องทาง ทั้งที่สำนักงานประกันสังคมทั่วประเทศ , เซเว่น อีเลฟเว่น , บิ๊กซี , ธนาคารเพื่อการเกษตรและสหกรณ์การเกษตร" น.ส.ไตรศุลี กล่าว
................
วันพุธที่ 2 มีนาคม 2565
รอง.ปลัดอำพันธุ์ เป็นประธานการประชุมคณะกรรมการพิจารณาอุทธรณ์ ครั้งที่ 1/2565
รอง.ปลัดอำพันธุ์ เป็นประธานการประชุมคณะกรรมการพิจารณาอุทธรณ์ ครั้งที่ 1/2565
เมื่อวันอังคารที่ 1 มี.ค. 2565 นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานการประชุมคณะกรรมการพิจารณาอุทธรณ์ ครั้งที่ 1/2565 โดยมีผู้แทนจากกรมส่งเสริมสหกรณ์ กระทรวงการคลัง สำนักงานคณะกรรมการกฤษฎีกา กรรมการผู้ทรงคุณวุฒิในคณะกรรมการพัฒนาการสหกรณ์แห่งชาติ และคณะทำงานที่เกี่ยวข้อง เข้าร่วมประชุมฯ โดยที่ประชุมฯ ได้มีการพิจารณาหารือข้ออุทธรณ์ ตามระเบียบว่าด้วยการพิจารณาอุทธรณ์ พ.ศ. 2563 จำนวน 8 เรื่อง ณ ห้องประชุม 134 กระทรวงเกษตรและสหกรณ์
วันพุธที่ 20 กรกฎาคม 2565
“กระทรวงเกษตรฯ.”หารือหอการค้าขยายความร่วมมือภายใต้ 5 ยุทธศาสตร์ ”เฉลิมชัย”
“กระทรวงเกษตรฯ.”หารือหอการค้าขยายความร่วมมือภายใต้ 5 ยุทธศาสตร์ ”เฉลิมชัย” “อลงกรณ์” จับมือ “สนั่น” ขับเคลื่อนเกษตรมูลค่าสูงยกระดับรายได้เกษตรกรเพิ่มมูลค่าการค้าส่งออกสู่เป้าหมายประเทศมหาอำนาจอาหารภายในปี 2030
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยวันนี้ว่า ภายใต้ 5 ยุทธศาสตร์ปฏิรูปภาคเกษตรของ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ที่มุ่งขยายความร่วมมือกับทุกภาคีภาคส่วน โดยกระทรวงเกษตรและสหกรณ์มีกำหนดประชุมกับหอการค้าไทยและสภาหอการค้าแห่งประเทศไทย เพื่อหารือแนวทางและโครงการขยายความร่วมมือในทุกมิติ ตั้งแต่ต้นน้ำถึงปลายน้ำในการยกระดับภาคเกษตรกรรมสู่เกษตรมูลค่าสูง เพื่อเพิ่มมูลค่าสินค้าเกษตร เพิ่มรายได้เกษตรกร และเพิ่มมูลค่าการค้าการส่งออกสินค้าเกษตรและอาหารสู่เป้าหมายประเทศผู้ส่งออกอาหารท็อปเทนของโลก และมหาอำนาจอาหารภายในปี 2030 โดยตนจะนำคณะหารือกับนายสนั่น อังอุบลกุล ประธานหอการค้าไทยและสภาหอการค้าแห่งประเทศไทยและคณะ ในวันพรุ่งนี้ที่สำนักงานใหญ่หอการค้าไทย
โดยจะมีประเด็นการหารือเกี่ยวกับการขยายความร่วมมือในโครงการที่ผ่านมาเช่นโครงการ 1 ไร่ 1 แสน และแนวทางความร่วมมือใหม่ๆ เช่น การส่งเสริมระบบการค้าสินค้าเกษตรที่เสรีและเป็นธรรม การพัฒนาธุรกิจเกษตรครอบคลุมถึงระบบตลาดสินค้าเกษตรแบบออนไลน์และออฟไลน์ การพัฒนาผลิตภัณฑ์และการสร้างแบรนด์ การพัฒนาระบบประมูลสินค้าเกษตร ระบบโลจิสติกส์สินค้าเกษตรทั้งในและต่างประเทศ การส่งเสริมเกษตรพันธสัญญา และระบบประกันภัยพืชผล รวมทั้ง ความร่วมมือด้านการพัฒนามาตรฐานสินค้าเกษตร การปฏิรูประบบอำนวยความสะดวกทางการค้า การส่งเสริมระบบเกษตรกรรมยั่งยืน การพัฒนาทรัพยากรมนุษย์ การสนับสนุนส่งเสริมการวิจัยพัฒนาและการใช้ประโยชน์เทคโนโลยีเกษตร และนวัตกรรมเพื่อเพิ่มประสิทธิภาพการผลิต การเก็บเกี่ยวและการเก็บรักษาผลผลิตการเกษตรโดยเฉพาะระบบควบคุมความเย็น (Cold Chain) และการวิจัยตลาดนำการผลิต การส่งเสริมนโยบายอาหารแห่งอนาคตเพื่อพัฒนาผลผลิตพืชประมงปศุสัตว์สู่เกษตรมูลค่าสูง
วันพฤหัสบดีที่ 28 ตุลาคม 2564
รฟม. กำชับผู้รับจ้างขุดลอกท่อระบายน้ำและลำรางในแนวก่อสร้างรถไฟฟ้า บนถนนถนนรามคำแหง
เพื่อเพิ่มประสิทธิภาพการระบายน้ำ โครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย – มีนบุรี (สุวินทวงศ์)
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ในฐานะหน่วยงานที่รับผิดชอบดำเนินการก่อสร้างโครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย – มีนบุรี (สุวินทวงศ์) ได้ติดตามและกำชับให้ผู้รับจ้างก่อสร้างงานโยธาทุกสัญญา เฝ้าระวังปัญหาน้ำท่วมพื้นที่ก่อสร้างรถไฟฟ้าตลอดแนวถนนรามคำแหงโดยกำชับให้ผู้รับจ้าง ฯ ดำเนินการลอกท่อระบายน้ำและลำรางสาธารณะตลอดแนวเส้นทางโครงการฯ โดย บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) ผู้รับจ้างก่อสร้างโครงสร้างทางวิ่งและสถานียกระดับ สัญญาที่ 4 ช่วงคลองบ้านม้า - สุวินทวงศ์ ได้ดำเนินการขุดลอกลำรางสาธารณะบริเวณถนนรามคำแหงทั้งฝั่งขาเข้า และฝั่งขาออกในพื้นที่เขตสะพานสูง บริเวณซอยรามคำแหง 110-112 ซอยรามคำแหง 129/4 ซอยรามคำแหง 141 ซอยรามคำแหง 144 ซอยรามคำแหง 158 และซอยรามคำแหง 161/2 เพื่อป้องกันเศษวัสดุอุดตันในแนวก่อสร้างรถไฟฟ้า เพิ่มประสิทธิภาพการระบายน้ำ และบรรเทาปัญหาน้ำท่วมขังบนถนรามคำแหง
ทั้งนี้ รฟม. ได้เน้นย้ำให้ที่ปรึกษาโครงการ กำกับดูแลให้ผู้รับจ้างฯ ลอกท่อระบายน้ำตามแนวก่อสร้างรถไฟฟ้าอย่างต่อเนื่องทุกๆ 3 เดือน และเฝ้าระวังสถานการณ์ พร้อมจัดเตรียมเจ้าหน้าที่และเครื่องสูบน้ำ เพื่อช่วยเหลือและอำนวยความสะดวกให้แก่ประชาชน ตามนโยบายด้านความรับผิดชอบต่อสังคมในการให้ความสำคัญแก่ประชาชนและชุมชนตามแนวสายทางโครงการรถไฟฟ้าซึ่งอาจจะได้รับผลกระทบจากการดำเนินงานก่อสร้างโครงการฯ ติดตามข้อมูลข่าวสารโครงการรถไฟฟ้าสายสีส้มฯ ได้ที่เฟซบุ๊กแฟนเพจ โครงการรถไฟฟ้าสายสีส้ม เว็บไซต์โครงการ www.mrta-orangelineeast.com และ Line Official : @OrangeLine
วันจันทร์ที่ 18 กรกฎาคม 2565
สธ.เตรียมขยายคลินิกเอกชนจัดซื้อ “ยาโมลนูพิราเวียร์” ดูแลผู้ป่วยโควิดตามข้อบ่งชี้ ช่วยเพิ่มการเข้าถึงยา
กระทรวงสาธารณสุข เตรียมขยายให้คลินิกเอกชนจัดซื้อยาโมลนูพิราเวียร์ดูแลผู้ป่วยโควิด 19 เองได้เหมือนโรงพยาบาลเอกชน เพื่อเพิ่มการเข้าถึงยา โดยอนาคตอาจขยายให้ร้านขายยาจ่ายยาได้ด้วย แต่ต้องทำโดยผู้ประกอบวิชาชีพและตามข้อบ่งชี้ของกรมการแพทย์
วันนี้ (18 กรกฎาคม 2565) นพ.เกียรติภูมิ วงศ์รจิต ปลัดกระทรวงสาธารณสุข กล่าวถึงการเข้าถึงยารักษาโควิด 19 ว่า ผู้ติดเชื้อโควิด 19 ไม่จำเป็นต้องได้รับยาต้านไวรัสทุกราย โดยกรณีมีอาการเล็กน้อย สามารถใช้ยารักษาตามอาการ หรือใช้ฟ้าทะลายโจรได้ ส่วนกรณีมีอาการที่ต้องได้รับยาต้านไวรัส ทั้งยาฟาวิพิราเวียร์ โมลนูพิราเวียร์ เรมเดซิเวียร์ แพกซ์โลวิด รวมถึงแอนติบอดี LAAB ที่จะเข้ามาในสัปดาห์หน้า จะขึ้นกับดุลยพินิจของแพทย์ตามแนวทางและข้อบ่งชี้ของกรมการแพทย์ ซึ่งยาเหล่านี้ต้องสั่งใช้โดยผู้ประกอบวิชาชีพเวชกรรมเท่านั้น การหาซื้อยารับประทานเองอาจได้รับยาปลอมและเป็นอันตรายได้
ทั้งนี้ กระทรวงสาธารณสุขตั้งเป้าหมายให้โรคโควิด 19 เป็นโรคประจำถิ่นที่ผู้ติดเชื้อสามารถดูแลตนเองได้ ซึ่งกรณียาโมลนูพิราเวียร์ เป็นยาที่แพทย์สั่งจ่ายให้ผู้ป่วยนำกลับไปรับประทานที่บ้านได้ โดยโรงพยาบาลเอกชนได้รับการสนับสนุนยาโมลนูพิราเวียร์จากกระทรวงสาธารณสุขสำหรับดูแลผู้ป่วยโควิด 19 โดยไม่เสียค่าใช้จ่าย และสามารถจัดซื้อยาโมลนูพิราเวียร์มาให้บริการผู้ป่วยโควิด 19 เองเพิ่มเติมได้ ดังนั้น เพื่อเพิ่มการเข้าถึงยาโมลนูพิราเวีย์มากขึ้น ที่ประชุมศูนย์ปฏิบัติการฉุกเฉินด้านการแพทย์และสาธารณสุข กรณีโรคโควิด 19 (EOC) จึงเตรียมการให้คลินิกเอกชนสามารถจัดซื้อยาโมลนูพิราเวียร์มาใช้ดูแลผู้ป่วยโควิดได้ด้วยเช่นกัน
“ที่ประชุมได้มอบหมายให้ นพ.ธงชัย กีรติหัตถยากร รองปลัดกระทรวงสาธารณสุข และ นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพจัดทำแผนดำเนินการและกรอบระยะเวลาในเรื่องนี้ของโรงพยาบาลและคลินิกเอกชน โดยให้องค์การเภสัชกรรมร่วมจัดหายาเพิ่มเติม ซึ่งในอนาคตอาจขยายให้ร้านขายยาสามารถจ่ายยาโมลนูพิราเวียร์ได้ด้วย แต่ยังต้องเป็นไปตามหลักเกณฑ์ของกรมการแพทย์ คือ เป็นผู้ป่วยอาการสีเหลืองขึ้นไป สำหรับยาโมลนูพิราเวียร์ขณะนี้มีบริษัทที่ขึ้นทะเบียนกับ อย.แล้ว 3 บริษัท” นพ.เกียรติภูมิกล่าว
**********************************18 กรกฎาคม 2565
วันอังคารที่ 6 กรกฎาคม 2564
มูลนิธิป่อเต็กตึ๊งมอบอุปกรณ์ชุดป้องกันโควิด-19 จำนวน 30,000 ชุด เพื่อนำไปแจกจ่ายแก่เจ้าหน้าที่และประชาชน
มูลนิธิป่อเต็กตึ๊งมอบอุปกรณ์ชุดป้องกันโควิด-19 จำนวน 30,000 ชุด เพื่อนำไปแจกจ่ายแก่เจ้าหน้าที่และประชาชน
วันนี้ (6กรกฎาคม 2564) เวลา 10.00 น. ณ ห้องรับรอง 1 ตึกบัญชาการ 1 ทำเนียบรัฐบาล นายสัก กอแสงเรือง รองประธานกรรมการมูลนิธิป่อเต็กตึ๊ง พร้อมด้วยคณะกรรมการและผู้บริหารมูลนิธิป่อเต็กตึ๊ง เข้าพบนางนันทวรรณ ชื่นศิริ รองเลขาธิการนายกรัฐมนตรีฝ่ายบริหาร เพื่อมอบอุปกรณ์ป้องกันโควิด-19 จำนวน 30,000 ชุด
รองประธานกรรมการมูลนิธิป่อเต็กตึ๊ง เผยว่า สถานการณ์การแพร่ระบาดของโรคติดเชื้อไวรัสโควิด-19 ที่ผ่าน มูลนิธิปอเต็กตึ๊งได้สนับสนุนอุปกรณ์ป้องกันและเครื่องมือทางการแพทย์ให้กับโรงพยาบาลต่าง ๆ พร้อมทั้งจัดทำอาหารกล่องและเครื่องอุปโภคบริโภคแจกจ่ายให้แก่ประชาชนตามชุมชนต่าง ๆ โดยได้ประสานงานกับสำนักงานเขตและองค์กรอื่น ๆ อย่างต่อเนื่อง
โอกาสนี้ รองเลขาธิการนายกรัฐมนตรีฝ่ายบริหารกล่าวขอบคุณมูลนิธิป่อเต็กตึ๊งที่ให้การช่วยเหลือภาครัฐในด้านการทำงานสังคมสงเคราะห์และงานบรรเทาสาธารณภัยมาโดยตลอด รวมทั้งยังสนับสนุนชุดของขวัญวันเด็ก ประจำวันเด็กแห่งชาติทุกปี สะท้อนถึงความร่วมมือระหว่างรัฐบาลและภาคประชาสังคม ซึ่งนายกรัฐมนตรีย้ำว่า ช่วงเวลาเช่นนี้เป็นโอกาสสำคัญที่จะต้องร่วมมือร่วมใจกันในทุกภาคส่วน ให้กำลังใจซึ่งกันและกัน จะต้องไม่ทิ้งใครเอาไว้ ช่วยเหลือกันด้วยความปรารถนาดี และจะนำอุปกรณ์ป้องกันโควิด-19 ไปแจกจ่ายให้กับเจ้าหน้าที่และประชาชนต่อไป
....................
กลุ่มประชาสัมพันธ์และเผยแพร่ สำนักโฆษก
วันอังคารที่ 19 กรกฎาคม 2565
พม. ศรีสะเกษ ช่วยเหลือแล้ว กรณีหญิง อายุ 51 ปี ถูกจับ เพราะขโมยนมกล่องให้ลูกพิการกิน อ้างไม่มีเงินซื้อ
พม. ศรีสะเกษ ช่วยเหลือแล้ว กรณีหญิง อายุ 51 ปี ถูกจับ เพราะขโมยนมกล่องให้ลูกพิการกิน อ้างไม่มีเงินซื้อ
วันนี้ (19 ก.ค. 65) เวลา 11.00 น. ที่กระทรวงการพัฒนาสังคมและความมั่นคงของมนุษย์ สะพานขาว กรุงเทพฯนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า ตามที่มีการนำเสนอข่าว กรณีการจับกุมและดำเนินคดี หญิงวัย 51 ปี ขโมยนมกล่อง 3 กล่อง จากร้านสะดวกซื้อแห่งหนึ่ง ที่จังหวัดศรีสะเกษ โดยอ้างว่าจะนำไปให้ลูกที่ป่วยพิการกิน เพราะไม่มีเงินซื้อ นั้น เมื่อวันที่ 18 ก.ค. 65 กระทรวง พม. โดยสำนักงานพัฒนาสังคมและความมั่นคงของมนุษย์จังหวัดศรีสะเกษ และบ้านพักเด็กและครอบครัวจังหวัดศรีสะเกษ พร้อมด้วยหน่วยงานที่เกี่ยวข้อง ร่วมลงพื้นที่เยี่ยมบ้านเพื่อตรวจสอบข้อเท็จจริง พบว่า หญิงผู้ก่อเหตุดังกล่าวป่วยเป็นโรคซึมเศร้าและรักษาตัวที่โรงพยาบาลศรีสะเกษ ตั้งแต่ปี 2563 โดยต้องรับยาทุกๆ 3 เดือน และมีบัตรสวัสดิการแห่งรัฐ ขณะนี้ ไม่ได้ประกอบอาชีพผู้ช่วยพ่อครัว ซึ่งมีรายได้วันละ 350 บาท เนื่องจากได้ลาออกหลังจากเกิดเหตุการณ์ดังกล่าว อาศัยอยู่กับสามี อายุ 48 ปี เป็นผู้หารายได้หลัก เดือนละ 6,000 บาท และลูกสาว อายุ 15 ปี พิการทางร่างกายและการเคลื่อนไหว มีบัตรประจำตัวคนพิการและได้รับเบี้ยยังชีพคนพิการ เดือนละ 1,000 บาท อีกทั้งป่วยเป็นโรคซึมเศร้า เคยทำร้ายร่างกายตัวเอง ต้องรักษาตัวที่โรงพยาบาลศรีสะเกษ ขณะนี้ กำลังศึกษาอยู่ชั้นมัธยมศึกษาปีที่ 2 ซึ่งไม่ได้เข้าเรียนมาประมาณ 1 สัปดาห์ โดยอ้างว่าถูกเพื่อนในโรงเรียนล้อเลียน และมีอากาหวาดระแวงโดยอยากย้ายห้องเรียนหรือไปเรียนโรงเรียนอื่น นอกจากนี้ ครอบครัวดังกล่าวอาศัยอยู่ในบ้านสภาพเก่าทรุดโทรมของบิดาเลี้ยงที่เสียชีวิตแล้ว มีร่วมกับเครือญาติอีก 2 ครอบครัว รวม 10 คน
นางพัชรีกล่าวต่อไปว่า ทั้งนี้ กระทรวง พม. ได้พิจารณาให้ความช่วยเหลือต่างๆ ดังนี้ 1) ด้านสุขภาพ สำนักงานพัฒนาสังคมและความมั่นคงของมนุษย์จังหวัดศรีสะเกษจะประสานโรงพยาบาลในเรื่องการรักษาอาการโรคซึมเศร้าของหญิงผู้ก่อเหตุพร้อมบุตร และปรึกษาการแก้ปัญหาด้านพฤติกรรมการลักเล็กขโมยน้อยของหญิงผู้ก่อเหตุ 2) ด้านเศรษฐกิจและรายได้ หน่วยงานสังกัดกระทรวง พม. เคยให้การช่วยเหลือเป็นเงินกู้ยืมจากเงินกองทุนส่งเสริมและพัฒนาคุณภาพชีวิตคนพิการ จำนวน 40,000 บาท โดยไม่คิดอัตราดอกเบี้ย ซึ่งจากการเยี่ยมบ้านครั้งนี้จะพิจารณาให้การช่วยเหลือเป็นเงินสงเคราะห์ผู้มีรายได้น้อยและผู้ไร้ที่พึ่ง อีกทั้งภาคเอกชนได้ร่วมมอบเครื่องอุปโภคบริโภคที่จำเป็นและเงินจำนวนหนึ่ง3) ด้านการศึกษา จะดำเนินการร่วมกับสำนักงานเทศบาลเมืองศรีสะเกษ ประสานและพูดคุยกับผู้บริหารโรงเรียนของเด็ก เพื่อพิจารณาแนวทางในการช่วยเหลือด้านการศึกษาต่อไป4) ด้านที่อยู่อาศัย จะพิจารณาให้ความช่วยเหลือในการปรับสภาพแวดล้อมที่อยู่อาศัยสำหรับคนพิการ ในปีงบประมาณ 2566 พร้อมทั้งจะประสานภาคเอกชนและหน่วยงานที่เกี่ยวข้องเพื่อพิจารณาหาแนวทางในการช่วยเหลือด้านที่อยู่อาศัยต่อไป และ 5) ด้านการดำเนินคดี จะประสานติดตามความก้าวหน้าในการดำเนินคดี